Author: user
Last saved by: vzor
Company: MZV SR

Predkladacia  správa
 
Materiál sa predkladá na rokovanie vlády ako iniciatívny. Predkladaný materiál má informatívny charakter, z toho dôvodu nebol predložený na medzirezortné pripomienkové konanie. 

	Oficiálna návšteva predsedajúceho Rady ministrov Bosny a Hercegoviny (BaH) N. Špiriča v Slovenskej republike v dňoch 21.-22. novembra 2007 sa uskutočnila v čase vnútropolitickej krízy v BaH. BaH, ktorej strategickými cieľmi je integrácia do EÚ a NATO, sa momentálne nachádza na konci krajín s európskou perspektívou vzhľadom na nesplnenie politických kritérií. Pokrok krajiny v rámci integrácie do EÚ stagnuje predovšetkým kvôli nesplneniu podmienky realizácie reformy polície. Krajina sa ešte v závere roku 2006 stala členskou krajinou Partnerstva pre mier (PfP).
V priebehu návštevy predsedajúceho Rady ministrov BaH N. Špiriča boli prerokované otázky rozvoja bilaterálnych vzťahov s dôrazom na zintenzívnenie hospodárskej spolupráce, dobudovanie zmluvno-právnej základne, ako aj problematika integračného procesu BaH do európskych a euroatlantických zoskupení. 
Počas stretnutia N. Špiriča s predsedom vlády SR R. Ficom obe strany konštatovali, že medzi SR a BaH existujú tradične dobré vzťahy. Obe strany sa vyslovili predovšetkým za zvýšenie obchodno-hospodárskej výmeny vzhľadom na jej doposiaľ nevyčerpané možnosti. 
Bosnianska strana vyjadrila záujem o odovzdávanie skúseností z integračných procesov SR do európskych a euroatlantických zoskupení. Slovenská strana potvrdila podporu integračnému procesu BaH do euroatlantických zoskupení a záujem o poskytovanie oficiálnej rozvojovej pomoci. SR a BaH sa dohodli na pokračovaní spolupráce na multilaterálnych fórach a podpore vzájomných aktivít v ich rámci. Predseda vlády SR vyslovil podporu práci Vysokého predstaviteľa a Špeciálneho predstaviteľa EÚ v BaH (HR/EUSR).
Predsedajúci Rady ministrov BaH N. Špirič sa neformálne stretol s ministrom zahraničných vecí SR J. Kubišom. Obaja partneri diskutovali o súčasnej politickej situácii v BaH a jej integračnom procese. N. Špirič vysoko ocenil hlboké znalosti predstaviteľov slovenskej diplomacie o detailoch vnútropolitickej problematiky BaH.